Woolworths skerp veiligheid op ná bomdreigementeArgieffoto Woolworths het Saterdag vir die eerste keer gereageer op die onlangse bomdreigemente in sy winkels, spesifiek in KwaZulu-Natal. Die kettingwinkelgroep het veiligheidsmaatreëls by winkels opgeskerp en bestempel die veiligheid van mense as sy hoofprioriteit. Woolworths het onlangs die teiken van bomdreigemente geword met verskeie verdagte toestelle wat tussen winkelrakke of in stoorkamers gevind is. Die bron van die toestelle moet nog vasgestel word. Die polisie se bomeenheid moes Donderdag ontbied word om ŉ Woolworths-winkel in die Durbanse sakesentrum te deursoek vir tekens van ŉ bom nadat ŉ werknemer ŉ verdagte toestel in die winkel gevind het. Twee ander Woolworths-winkels, onderskeidelik in die Gateway- en Pavillion-winkelsentrum, was in die afgelope twee weke slagoffers van soortgelyke voorvalle. Kay Naidoo, Woolworths se hoof van afdelings, het gesê die winkelgroep wil klante verseker dat die veiligheid van mense wat die winkels besoek sy hoofprioriteit is. “In dié stadium is die motief agter hierdie voorvalle nog onduidelik en die ondersoek duur voort. Ons werk saam met die relevante owerhede, onder wie die Suid-Afrikaanse Polisiediens, die Valke, die plaaslike en nasionale regering en ons eie ondersoekers wat ook hul insette en leiding gee,” het Naidoo in ŉ verklaring gesê. “Klante sal wel van nou af opmerk dat bykomende veiligheidswagte in uniform geklee in al ons KwaZulu-Natalse winkels ontplooi is. Ons het ook ŉ nuwe soekproses ingestel vir veiligheid en beskerming.” Naidoo het gesê hoewel Woolworths besef die bykomende veiligheidsmaatreëls kan moontlik ongerief veroorsaak, sal die groep alles in sy vermoë doen om te verseker dat dié maatreëls klante se inkopie-ervaring so min moontlik ontwrig.